**Informatīvais ziņojums**

**“Par Valsts kontroles starpziņojumā “Finanšu ministrijai piešķirtā finansējuma izlietojums dīkstāves pabalsta izmaksai” sniegto priekšlikumu Ministru kabinetam”**

Saskaņā ar Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 58.punktu Finanšu ministrija ir sagatavojusi informatīvo ziņojumu “Par Valsts kontroles starpziņojumā “Finanšu ministrijai piešķirtā finansējuma izlietojums dīkstāves pabalsta izmaksai” sniegto priekšlikumu Ministru kabinetam” ar mērķi informēt Ministru kabinetu par Valsts kontroles finanšu revīzijā Nr.2.4.1-20/2020 “Par Finanšu ministrijas 2020.gada pārskata sagatavošanas pareizību” starpziņojumā “Finanšu ministrijai piešķirtā finansējuma izlietojums dīkstāves pabalsta izmaksai” (turpmāk – starpziņojums) (Pielikums) sniegto priekšlikumu Ministru kabinetam:

*“Lai krīzes skartajiem potenciālajiem atbalsta saņēmējiem būtu līdzvērtīgi nosacījumi, turpmāk, ieviešot jaunus atbalsta veidus un paplašinot atbalsta saņēmēju loku, nodrošināt, ka vienlaikus netiek izslēgtas kādas noteiktas personu grupas, kuras līdz izmaiņu veikšanai kvalificējās atbalsta saņemšanai, kā arī konkrēta atbalsta veida mērķa grupā nodrošināt līdzvērtīgas iespējas pretendēt uz atbalstu.”*.

**Esošā situācija.**

Valsts kontrole ir sagatavojusi un apstiprinājusi starpziņojumu par veiktajām pārbaudēm Finanšu ministrijā un tās padotības iestādē – Valsts ieņēmumu dienestā par papildu piešķirto līdzekļu Covid-19 seku novēršanai pieprasījumu pamatotību un faktisko izlietojumu – dīkstāves pabalsta izmaksai.

Valsts kontroles starpziņojumā secināts, ka Ministru kabinets[[1]](#footnote-1), pamatojoties uz Ekonomikas ministrijas veiktajiem finansējuma aprēķiniem dīkstāves pabalsta izmaksai, no valsts budžeta programmas 02.00.00 “Līdzekļi neparedzētiem gadījumiem” Finanšu ministrijai (Valsts ieņēmumu dienestam) piešķīra valsts budžeta līdzekļus, kas nepārsniedz 101 789 800 *euro* Covid-19 radītās krīzes pārvarēšanai, seku mazināšanai un novēršanai. Saskaņā ar Finanšu ministrijas rīkojumiem[[2]](#footnote-2) Valsts ieņēmumu dienestam tika piešķirts 54 076 431 *euro*.

Dīkstāves pabalsta izmaksai tika izlietots 53 784 481 *euro[[3]](#footnote-3)* jeb 53% no sākotnēji plānotā finansējuma. Faktiskais izlietojums bija ievērojami mazāks nekā Ministru kabineta piešķirtais, jeb rezervētais finanšu līdzekļu apjoms, lai gan sākotnējie aprēķini balstījās uz šaurāku nozaru tvērumu un pabalstu saņēmēju loku un īsāku dīkstāves periodu.

Pārbaudot, vai Valsts ieņēmumu dienests dīkstāves pabalstu ir piešķīris un izmaksājis atbilstoši dīkstāves pabalsta piešķiršanas mērķim un normatīvajos aktos[[4]](#footnote-4) noteiktajām prasībām, Valsts kontrole nav konstatējusi būtiskas neatbilstības.

Vienlaikus Valsts kontrole vērš uzmanību uz revīzijas laikā konstatētām nepilnībām. Valsts kontrole izprot, ka ārkārtējās situācijas laikā normatīvie akti tika izstrādāti un pieņemti steidzamības kārtībā, kas lielā darba apjoma un līdz tam neierastās darba organizācijas apstākļos attiecīgi varēja ietekmēt šo normatīvo aktu kvalitāti. Dīkstāves pabalstu regulējošo Ministru kabineta noteikumu projektus sagatavoja Ekonomikas ministrija un Kultūras ministrija.

Pamatā grozījumi dīkstāves pabalsta reglamentējošos Ministru kabineta noteikumos tika izdarīti ar mērķi paplašināt dīkstāves pabalsta saņēmēju loku. Tomēr veicot grozījumus[[5]](#footnote-5) Ministru kabineta noteikumu dīkstāves pabalsta piešķiršanas kritērijos[[6]](#footnote-6), atbilstoši kuriem darba devējs ir tiesīgs pieteikties dīkstāves pabalstam, tas ir, paredzot, ka turpmāk mēneša ieņēmumu no saimnieciskās darbības samazinājums tiks vērtēts nevis salīdzinājumā ar iepriekšējā gada attiecīgā mēneša ieņēmumiem, bet gan vidējiem 2019.gada mēneša ieņēmumiem, daļa darba devēju, kas atbilda dīkstāves pabalsta piešķiršanas kritērijiem līdz šo grozījumu pieņemšanai, vairs nebija tiesīgi pretendēt uz dīkstāves pabalsta piešķiršanu, un līdz ar to šo darba devēju darbinieki vairs nevarēja saņemt dīkstāves pabalstu. Tātad grozījumu rezultātā, ietverot jaunu dīkstāves pabalsta saņēmēju loku, kādi citi tika izslēgti no potenciālo dīkstāves pabalsta saņēmēju loka, tai skaitā, vairākos gadījumos dažām personu grupām bija radīti nelīdzvērtīgi nosacījumi dīkstāves pabalsta saņemšanai.

Izvērtējot minētos faktus, Valsts kontrole starpziņojumā ir sniegusi priekšlikumu Ministru kabinetam turpmāk, ieviešot jaunus atbalsta veidus un paplašinot atbalsta saņēmēju loku, nodrošināt, ka vienlaikus netiek izslēgtas kādas noteiktas personu grupas, kuras līdz izmaiņu veikšanai kvalificējās atbalsta saņemšanai, kā arī konkrēta atbalsta veida mērķa grupā nodrošināt līdzvērtīgas iespējas pretendēt uz atbalstu, tādējādi krīzes skartajiem potenciālajiem atbalsta saņēmējiem nodrošinot līdzvērtīgus nosacījumus.

**Turpmākā rīcība.**

Ņemot vērā valstī izsludināto ārkārtējo situāciju kopš 09.11.2020., Ministru kabinets 10.11.2020. apstiprināja noteikumus Nr.675 “Noteikumi par atbalsta sniegšanu nodokļu maksātājiem to darbības turpināšanai Covid-19 krīzes apstākļos” (turpmāk – MK noteikumi Nr.675), 10.11.2020. noteikumus Nr.676 “Noteikumi par atbalstu Covid-19 krīzes skartajiem uzņēmumiem apgrozāmo līdzekļu plūsmas nodrošināšanai” (turpmāk – MK noteikumi Nr.676) un 24.11.2020. noteikumus Nr.709 “Noteikumi par atbalstu par dīkstāvi nodokļu maksātājiem to darbības turpināšanai Covid-19 izraisītās krīzes apstākļos” (turpmāk – MK noteikumi Nr.709), kuri nosaka kritērijus un kārtību atbalsta sniegšanai.

Lai novērstu Valsts kontroles starpziņojumā konstatēto nepilnību un turpmāk krīzes skartajiem potenciālajiem atbalsta saņēmējiem nodrošinātu līdzvērtīgus nosacījumus, MK noteikumos Nr.675, MK noteikumos Nr.676 un MK noteikumos Nr.709 ir nepieciešams iestrādāt Valsts kontroles sniegto priekšlikumu – visā atbalsta sniegšanas laikā personām nodrošināt līdzvērtīgas iespējas pretendēt uz atbalstu, kā arī paplašinot finansējuma saņēmēju loku, nodrošināt, ka līdz ar izmaiņām netiek izslēgtas kādas noteiktas personu grupas. Ņemot vērā, ka tieši šie atbalsta veidi ir uzskatāmi kā nozīmīgākie atbalsta instrumenti, kas pieejami nodokļu maksātājiem Covid-19 izraisītās krīzes pārvarēšanai, Valsts kontroles priekšlikums ir jāņem vērā, veicot kārtējos grozījumus minētajos atbalsta tiesiskajos regulējumos. Augstāk minēto MK noteikumu autors ir Ekonomikas ministrija. Līdz ar to, kontrole par priekšlikuma ieviešanu jānodrošina Ekonomikas ministrijai, kā atbildīgajai ministrijai par MK noteikumu Nr.675, MK noteikumu Nr.676 un MK noteikumu Nr.709 izstrādi.

Lai nodrošinātu, ka turpmāk visas nozaru ministrijas stingri ievēro šo principu, līdz ar nepieciešamajām izmaiņām normatīvajā regulējumā – visā atbalsta sniegšanas laikā personām nodrošināt līdzvērtīgas iespējas pretendēt uz atbalstu, kā arī paplašinot finansējuma saņēmēju loku, nodrošināt, ka līdz ar grozījumu izmaiņām netiek izslēgtas kādas noteiktas personu grupas.

Ekonomikas ministrijai informēt Valsts kontroli par šī protokollēmuma 2. punktā noteiktā uzdevuma izpildi līdz 2021.gada 30.decembrim.

Pielikumā: starpziņojums uz 46 lpp.

Finanšu ministrs J.Reirs

Grossmane, 67095660

jelena.grossmane@fm.gov.lv

1. Ministru kabineta 27.03.2020. rīkojums Nr.137 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem””. [↑](#footnote-ref-1)
2. Finanšu ministrijas 27.03.2020. rīkojums Nr.97 “Par līdzekļu piešķiršanu”, Finanšu ministrijas 25.06.2020. rīkojums Nr.221 “Par līdzekļu piešķiršanu”, Finanšu ministrijas 01.09.2020. rīkojums Nr.327 “Par līdzekļu piešķiršanu”. [↑](#footnote-ref-2)
3. Pēc stāvokļa uz 14.08.2020. [↑](#footnote-ref-3)
4. Ministru kabineta 24.03.2020. noteikumi Nr.152 “Noteikumi par dīkstāves pabalstu darbiniekiem, kurus skar Covid-19 izplatība” (spēkā līdz 09.04.2020.), Ministru kabineta 26.03.2020. noteikumi Nr.165 “Noteikumi par Covid-19 izraisītās krīzes skartiem darba devējiem, kuri kvalificējas dīkstāves pabalstam un nokavēto nodokļu maksājumu samaksas sadalei termiņos vai atlikšanai uz laiku līdz trim gadiem”, Ministru kabineta 31.03.2020. noteikumi Nr.179 “Noteikumi par dīkstāves pabalstu pašnodarbinātām personām, kuras skārusi Covid-19 izplatība”. [↑](#footnote-ref-4)
5. Ministru kabineta 23.04.2020. noteikumi Nr.235 “Grozījumi Ministru kabineta 2020.gada 26.marta noteikumos Nr.165 “Noteikumi par Covid-19 izraisītās krīzes skartiem darba devējiem, kuri kvalificējas dīkstāves pabalstam un nokavēto nodokļu maksājumu samaksas sadalei termiņos vai atlikšanai uz laiku līdz trim gadiem”. [↑](#footnote-ref-5)
6. Ministru kabineta 26.03.2020. noteikumu Nr.165 “Noteikumi par Covid-19 izraisītās krīzes skartiem darba devējiem, kuri kvalificējas dīkstāves pabalstam un nokavēto nodokļu maksājumu samaksas sadalei termiņos vai atlikšanai uz laiku līdz trim gadiem” 3.punkts. [↑](#footnote-ref-6)